Энеев Тимур и щIыхькIэ
Сокуров Александр и мастерскойуэ КъБКъУ-м щыIэм иджыблагъэ къыщызэрагъэпэщащ Кучмезовэ Раисэ и къалэмыпэм къыпыкIа «Вагъуэмрэ шэху уэздыгъэмрэ я нэху» тхылъым и лъэтеувэ. РАН-м Прикладной математикэмкIэ и институтым, академик Кел-дыш и цIэр зезыхьэм, къыщыдэкIа а тхылъыр теухуащ ЩIэныгъэхэмкIэ Урысей Академием и Президиумым хэт, механикэмкIэ, хьэрш ракетэхэр зэпкърылъхьэнымкIэ IэщIагъэлI Iэзэ, академик Энеев Тимур Магомед и къуэм.
ЗэIущIэм хэтащ университетым и щIэныгъэлIхэр, студентхэр, республикэм и курыт школхэм, «ДыгъафIэ къалэм» я еджакIуэ нэхъыжьхэр, Энеевым и благъэхэмрэ Iыхьлыхэмрэ. Пшыхьым и хьэщIэ лъапIэт Энеевым и гъэсэнхэм ящыщ, Прикладной математикэмкIэ институтым и IэщIагъэлI, щIэныгъэлI цIэрыIуэ Ефимов Георгий. Езы Энеевыр зэхуэсым кърихьэлIэфакъым.
— Нобэрей ди зэхуэсыр къызэдгъэпэщащ КъБР-м и Жылагъуэ палатэм деж щыIэ ЩIалэгъуалэ советыр тщIыгъуу, — жиIащ зэхуэсыр къызэIузыха, КъБКъУ-м и IэщIагъэлI, физико-математикэ щIэныгъэхэм я доктор Хъуэ- кIуэн Мурат. — Ди республикэр, къэрал псор зэрыгушхуэ икIи зэрыпагэ щIэныгъэлIщ Энеев Тимур Магомед и къуэр. Лъэпкъым и бын пажэхэм ящыщ Энеевыр Лениным и цIэкIэ щыIа Къэ-рал саугъэтым и лауреатщ. Хьэршыр джыным, ар къэгъэIурыщIэным теухуа и къэхутэныгъэхэм папщIэ щIэныгъэлI пажэм къыхуагъэфэщащ Ленин, Бэракъ Плъыжь орденхэр. Абы и IэдакъэщIэкIхэм я нэхъыбэр хуолажьэ хьэршым яутIыпщ Iэмэпсымэхэм я псынщIагъыр къэхутэнымрэ ахэр цIыхум и унафэм щIэгъэтынымрэ. Апхуэдэ и щIэныгъэ лэжьыгъэ купщIафIэхэм папщIэ абы къратащ Цандер Фридрих и цIэкIэ щыIэ дыщэ медалыр.
ЩIэныгъэлI щэджащэм и гъащIэм щыщ хьэлэмэт яжриIащ къызэхуэса- хэм ХъуэкIуэным. Апхуэдэт, псалъэм папщIэ, Энеевымрэ инджылыз-амери- кэ щIэныгъэлI Токаев Григорийрэ яку дэлъа хьэрхуэрыр. Токаевыр, къызэрыщIэкIымкIэ, лъэпкъкIэ осетинт, ауэ хамэ къэрал Iэпхъуауэ абы щылажьэрт. Эне-еври Токаеври зэлэжьыр цIыхур хьэр- шым гъэлъэтэнырт. Апхуэдэу хъури, ди хэкуэгъу щIэныгъэлIыр пажэ щыхъуащ лэжьыгъэм икIи Энеевым и фIыщIи хэлъщ ди космонавтхэр япэу хьэршым лъэтауэ зэрыщытам.
Къызэхуэсахэр яфIэхьэлэмэту еп- лъащ Энеевым и гъащIэм теухуауэ тра- ха видеороликхэм. Академик цIэрыIуэм иужькIэ тепсэлъыхьащ «ДыгъафIэ къалэм» и гъэсэн цIыкIухэр. Абыхэм зэрыжаIамкIэ, Энеевым и сабиигъуэр Москва щигъэкIуащ.
АдэкIэ утыкум кърагъэблэгъащ Энеевым теухуа «Вагъуэмрэ шэху уэздыгъэмрэ я нэху» тхылъыр зи къалэмы- пэм къыпыкIа Кучмезовэ Раисэ. Абы жиIащ ипэкIэ къэрал щэхуу щытауэ иджы нахуапIэ хъужа, Энеевым и лэжьыгъэм епхауэ щыта Iуэхугъуэ хьэлэмэт куэд тхылъым зэрыщыбгъуэтынур. Кучмезовэм и псалъэм къыпызыща Ефимов Георгий тепсэлъыхьащ и унэтIакIуэ нэхъыжьым. «Зи ныбжьыр илъэс 80-м щIигъуа щIэныгъэлIыр ноби лэжьыгъэншэ хъуркъым. Ар дехьэх космого-нием, астрофизикэм, планетэхэм я зэхуаку щызекIуэ спутник системэ лъэщ зэтеубла зэрыхъуным йолэжь», — къыхигъэщащ абы икIи къыщIигъуащ Энеев Тимур теухуа тхылъыр институтым и сайтым къызэрыралъхьэнур, абы гукъыдэж зиIэ псоми щыгъуазэ зыхуащIыфын папщIэ.
Къызэхуэсахэм я пащхьэм зыкъыщагъэлъэгъуащ КъБКъУ-м и творческэ гупхэм.
ЖЫЛАСЭ Маритэ.
